section_heading: Povijest znanstvenofantastičnog filmskog žanra
paragraph_text: Od polovice 1960-ih nastupa nova faza u razvoju znanstveno-fantastičnih filmova kada se bilježe politički angažirani i visokobudžetni ZF filmovi, a prevladavaju svemirske teme. Gotovo cijelim desetljećem dominira redatelj Stanley Kubrick (1928. – 1999.) filmovima Doktor Strangelove (1964.) s temom nuklearnog rata, 2001.: Odiseja u svemiru (1968.), kultnim filmom koji prezentira suvremena shvaćanja fizike o vremenu i prostoru te Paklena naranča (1971.), u kojem prikazuje represivno društvo budućnosti. U tom razdoblju filmovi su često ekranizacija najutjecajnijih pisaca znanstvene fantastike, poput Raya Bradbaryja (1920. – 2012.), Anthonyja Burgessa (1917. – 1993.), Arthura C. Clarkea (1917. – 2008.) i Michaela Crichtona (1942. – 2008.).